सचिन बिजी रहने लगा तो अकीरा को राज का साथ लुभाने लगा, प्यार का रिश्ता उलझ चुका था
तुमने राज को अपने फ्री टाइम के लिए टाइमपास बनाया। राज के साथ टाइम स्पेंड करने के चक्कर में तुमने सचिन को इग्नोर किया।
“हाय अकीरा, आज तुम्हारे चेहरे पर स्माइल! टचवुड, कहीं नजर न लग जाए। अरे, वुड कहां है? चल, अब कर टचवुड।”
“तू पागल हो गई है क्या रीवा? अब मैं बच्ची नहीं रही।” अकीरा ने कहा।
रीवा और अकीरा दोनों बेस्टीज हैं। अकीरा के चेहरे पर कई वर्षों बाद हंसी देखी थी रीवा ने। अकीरा ने अपने पूरे परिवार को कोविड में खो दिया। कॉलेज पूरा होते ही अचानक से उस पर अपने होटल के फैमिली बिजनेस को आगे बढ़ाने की जिम्मेदारी आ गई। दोस्तों की यह तिकड़ी पूरी करता था सचिन।
सचिन और अकीरा दोनों कॉलेज से दोस्त रहे हैं और एक-दूसरे में अपना फ्यूचर देखते रहे हैं। सचिन की तो जैसे जान ही अकीरा में बसती, पर कुछ समय से ओटीटी पर अपने न्यूज स्टार्टअप को लाने की वजह से वह अक्सर बिजी रहता।
वहीं अकीरा लंबे समय से डिप्रेशन में चल रही थी। अकीरा इंप्रेसिव से डिप्रेसिव गर्ल में तब्दील होती जा रही थी।
काफी कोशिशों के बाद रीवा और सचिन ने अकीरा को डिप्रेशन मोड से बाहर लाने में कामयाबी पाई, पर अब तक भी अकीरा के चेहरे पर नॉर्मल मुस्कुराहट नहीं लौटी थी।
न जाने कुछ दिनों से अकीरा फिर से चहकने लगी थी। वह अब बात-बात पर हंसने भी लगती। पुराने दोस्तों और रिश्तेदारों से भी उसने बात करनी शुरू कर दी। जिसका अकीरा की सेहत पर अच्छा असर पड़ा।
आज अकीरा को रीवा से मिलने जाना था। रीवा और अकीरा दोनों शहर से कोसों दूर एक कैफे में मिले, क्योंकि यह कैफे दोनों के घर के रास्ते के बीच में पड़ता है। किसी को आने-जाने में परेशानी न हो इसलिए दोनों का मीटिंग और सैपरेटिंग पाइंट यही एकमात्र कैफे हमेशा से रहा है।
रीवा एक जानी-मानी साइकोलॉजिस्ट थी और अकीरा होटेलियर बन चुकी थी। अकीरा दिल की सारी बातें रीवा से डिस्कस करती और रीवा दोस्त पहले थी, साइकोलॉजिस्ट बाद में।
कुछ दिनों से अकीरा ने रीवा के सामने दिल नहीं खोला था। बस इसी की पूरी जानकारी लेने दोनों फ्रेंड्स शहर से दूर कैफे में मिलने का प्लान बनाया।
“अकीरा, सब सही तो चल रहा है ना तुम दोनों के बीच?” रीवा ने हेलो-हाय के बाद पहला सवाल दागा।
“हां, बस जिंदा हूं यही समझ ले,” अकीरा ने कहा।
“पर आज तो तुम लंबे समय बाद ब्लश कर रही हो। क्या राज है तुम्हारे इन पिंक चीक्स का?”
“हां, तुझे कैसे पता, वह राज ही तो है, जिसके आने के बाद से मैं फिर से जीना सीख रही हूं। वह समझता है मुझको, समय देता है। देख, अभी भी लगातार उसी के मैसेज आ रहे हैं। बेचैन है यह जानने के लिए कि मैं कहां हूं, क्या कर रही हूं?”
अकीरा हमेशा की तरह आज भी रीवा को सबकुछ बताने के लिए बेताब थी। उसने चहकते हुए कहा, “दो महीने से तुम्हारी बताई दवा की भी जरूरत नहीं पड़ी, जब से राज मिला है।”
“ओह, अकीरा यानी तुम माइक्रो चीटिंग कर रही हो। तभी दवा की भी जरूरत नहीं पड़ी,” रीवा ने अपनी बात रखते हुए कहा।
“माइक्रो चीटिंग, यह क्या कहा तुमने?” अकीरा ने पूछा।
अरे, तुम सालों से सचिन को डेट कर रही हो। अब तुमने अपना खालीपन भरने के लिए राज को ढूंढ लिया है और तुम्हें वह अच्छा भी लग रहा है। अगर तुम उस रिश्ते में रहकर अपना आप नहीं खो रही तो माइक्रो चीटिंग सही है। थोड़ी बहुत माइक्रो चीटिंग करना हेल्दी है, लेकिन सीरियस मत हो जाना कहीं।” रीवा ने हाई फाइव करते हुए अकीरा से कहा।
“रीवा, मेरी जान, तुमने जैसा कहा मैं वैसा ही करूंगी। अब शायद किसी के लिए सीरियस न हो पाऊं। मैंने राज को सब बता दिया है कि मैं सचिन के साथ काफी समय से रिलेशन में हूं।
लेकिन राज और मुझे, हम दोनों को ही एक दूसरे के साथ टाइम स्पेंड करना पसंद है। ऐसा फील होता है कि जैसे मैं वापिस कॉलेज गोइंग गर्ल बन गई हूं। वह हमेशा मेरी बहुत केयर करता है और मुझे भी उसे अपनी पल-पल की जानकारी देना अच्छा लगता है। एट लीस्ट कोई तो है जो मेरी सुन रहा है। सचिन के साथ ऐसा नहीं है, मुझे उससे मिलने के लिए आजकल अपॉइंटमेंट लेनी पड़ती है।”
कुछ सोचते हुए अकीरा ने रीवा से फिर पूछा, “सच बताओ रीवा, पक्का यह माइक्रो चीटिंग सही है ना?”
रीवा ने उसे तसल्ली देते हुए कहा, “हां, तुझे अच्छा लग रहा है तो कर, जी भर कर कर, लेकिन सीरियस मत होना और अपने वुड बी पार्टनर को चीट मत करना। कम जानकारी होने से लोग आसानी से इसकी पहचान नहीं कर पाते। ऐसे में सामने वाले को यह एहसास भी नहीं हो पाता कि वह अपने नए दोस्त का साथ पाने के लिए कमिटेड पार्टनर से माइक्रो चीटिंग कब शुरू कर देता है,” रीवा ने कहा।
अकीरा चुपचाप उसे सुनती रही।
रीवा ने अपनी बात जारी रखी, “बस, सचिन को चीटेड फील नहीं होना चाहिए। अगर उसे ऐसा लगे तो तुम समझदार हो, तुम्हें पता होना चाहिए कि तुम्हें क्या करना है। और हां, तुम दोनों को कंपेयर भी मत करना अकीरा, क्योंकि यह बात बहुत गलत होगी।”
“हम्म…” ये सुनकर अकीरा चुप हो गई। रीवा को उसने पूरा सच नहीं बताया कि वह राज की तरफ ज्यादा झुक रही है।
कुछ देर गप्पे मारने के बाद दोनों दोस्तों ने विदा ली और अपने-अपने काम में बिजी हो गए।
रीवा जानती थी कि अकीरा कुछ न कुछ तो उससे छिपा रही है, पर उसने सही वक्त आने का इंतजार किया।
अब रीवा अक्सर अकीरा का हाल-चाल जानने के लिए उसे फोन करती रहती ताकि अकीरा हमेशा चहकती रहे।
एक दिन अकीरा ने खुद रीवा को कॉल करके बताया कि राज उससे शादी करना चाहता है।
उसने रीवा का मन टटोलने के लिए पूछा, “अब मैं क्या कहूं रीवा?”
“तुम क्या चाहती हो अकीरा?” रीवा ने कहा।
“यार, मैं तो मजाक-मजाक में खाली वक्त में मैसेज करती थी। पर राज इतना सीरियस हो जाएगा पता नहीं था।”
रीवा ने कहा, “मैंने पूछा तुमसे कि तुम क्या चाहती हो? सवाल पूरा सुनो, फिर जवाब देना।” रीवा की आवाज कुछ नाराजगी और कुछ खीज से भरी थी।
“मुझे उससे बात करना पसंद है। उससे मिलने से पहले शीशे के सामने बार-बार खुद को देखना पसंद करती हूं। अपनी ड्रेस को बार-बार फ्लॉन्ट करना अच्छा लगता है। राज का नाम आते ही मैं ब्लश करने लगती हूं। रंग पसंद करने लगी हूं मैं फिर से।
मुझे राज के साथ वक्त बिताना पसंद है, लेकिन जब अकेले में या आंख बंद करके सोचती हूं तो सचिन ही नजर आता है। जानती तो हो, सचिन के इग्नोर करने से मैं डिप्रेशन में आ गई थी। जो आज राज कर रहा है, पहले सचिन करता था।”
यह सब सुनते ही रीवा 'कुछ तो है, जो नींद आए कम’ वाला गुनगुनाने लगी। अकीरा समझ गई कि रीवा उसके मजे ले रही है। उसने तुनककर पूछा, “बोलो ना रीवा, क्या करूं?”
रीवा बोली, “देखो, तुमने राज को अपने फ्री टाइम के लिए टाइमपास बनाया है। राज के साथ टाइम स्पेंड करने के चक्कर में तुमने सचिन को इग्नोर किया। वो बिजी रहता है तो तुम उसे इग्नोर करना कहती हो। तो अब तुम अपने दिल से पूछो कि तुम क्या चाहती हो? पर इन सबमें राज के साथ तो गलत हुआ न।”
अकीरा ने रीवा को बताया कि मैंने राज को पहले ही बता दिया था कि मैं शादी तो सचिन से ही करूंगी। पर वह नहीं मान रहा। उसका कहना है कि वह या तो मुझसे शादी करेगा या किसी से भी नहीं। यार, रीवा कुछ कर वरना यह सिरदर्द मुझे मार डालेगा।”
“तो फिर सचिन को सब बता दो,” रीवा ने सलाह दी।
“क्या उसे बताना सही होगा, रीवा?”
“हां, क्योंकि तुमने कुछ गलत नहीं किया। बस तुम जब अकेले थीं तो किसी को अपना समझ कर बात कर रही थी। तुम उस वक्त अपने डिप्रेशन के फेज से बाहर आने की कोशिश में थी। अगर तुम गलत होतीं तो तुम राज को सब सच नहीं बताती। तुमने पहले दिन ही सच कह दिया था।” रीवा ने उसे समझाया।
“ओके, रीवा थैंक यू। इस बार भी मुझे बाहर निकालने के लिए।”
हिम्मत करके अकीरा ने सचिन को सब सच बता दिया। सचिन को पहले से ही शक था, क्योंकि राज उसका भी दोस्त है। सचिन, अकीरा को खुश देखकर चुप था, क्योंकि अकीरा की हंसी होंठों पर धीरे धीरे लौट रही थी।
सचिन ने आगे बढ़कर अकीरा को गले लगाते हुए कहा, “तो मेरी जान, तुमने माइक्रो चीटिंग मेरे साथ कर ही ली। और इसकी सजा तुम्हें मिलेगी।”
“अरे, तुम्हें कैसे पता माइक्रो चीटिंग के बारे में?”
“तो आप क्या समझती हैं मिस अकीरा, जो दुनिया को खबर देता है। वह अपने घर की खबरों पर नजर नहीं रखेगा?” यह कहते हुए सचिन ने अकीरा को बाहों में भर लिया और दोनों देर तक हंसते रहे।
हंसी थमी तो सचिन ने थोड़ा सीरियस होते हुए कहा, “ये बताओ, अब फाइनली तुम शादी किससे कर रही हो? राज से या मुझसे?”
सचिन के चेहरे की गंभीरता देखकर अकीरा सहम गई। और कहा “पता नहीं।”
“इस ‘पता नहीं’ का जवाब मैं देता हूं। अगले हफ्ते हम शादी करेंगे और तुम राज से माइक्रो चीटिंग करोगी।” सचिन की बात पर दोनों जोर से खिलखिला कर हंस पड़े।
- गीतांजलि
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें